Document ID: 32003D0485

Απόφαση της Επιτροπής
της 27ης Ιουνίου 2003
για την τροποποίηση της απόφασης 2000/159/ΕΚ της Επιτροπής σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ
[κοινοποιηθείσα υπό τον αριθμό Ε(2003) 1973]
(Κείμενο που παρουσιάζει ενδιαφέρον για τον ΕΟΧ)
(2003/485/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων παρακολούθησης για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1), και ιδίως το άρθρο 29,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου, προβείου, αιγείου και χοιρείου είδους, νωπών κρεάτων ή προϊόντων με βάση το κρέας προελεύσεως τρίτων χωρών(2), όπως τροποποιήθηκε τελευταία από τον κανονισμό (ΕΚ) αριθ. 1452/2001(3), και ιδίως το άρθρο 3,
Εκτιμώντας τα ακόλουθα:
(1) Η απόφαση 2000/159/ΕΚ της Επιτροπής, της 8ης Φεβρουαρίου 2000, σχετικά με την προσωρινή έγκριση των σχεδίων καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου(4), όπως τροποποιήθηκε τελευταία από την απόφαση 2003/16/ΕΚ(5) απαριθμεί τις τρίτες χώρες που έχουν υποβάλει σχέδιο, καθορίζοντας τις εγγυήσεις που παρέχονται από κάθε μία από αυτές όσον αφορά τον έλεγχο των ομάδων καταλοίπων και ουσιών που αναφέρονται στο παράρτημα Ι της οδηγίας 96/23/ΕΚ.
(2) Ορισμένες τρίτες χώρες έχουν υποβάλει στην Επιτροπή σχέδια παρακολούθησης των καταλοίπων για προϊόντα και είδη που δεν αναφέρονταν αρχικά στο παράρτημα της απόφασης 2000/159/ΕΚ. Η αξιολόγηση αυτών των σχεδίων παρακολούθησης και οι επί πλέον πληροφορίες που ζήτησε η Επιτροπή έδειξαν ότι υπάρχουν επαρκείς εγγυήσεις της παρακολούθησης των καταλοίπων σ' αυτές τις τρίτες χώρες όσον αφορά τα εν λόγω προϊόντα ή είδη ζώων. Αυτά τα προϊόντα ή είδη ζώων πρέπει να προστεθούν στο παράρτημα της απόφασης 2000/159/ΕΚ για τις χώρες αυτές.
(3) Ορισμένες τρίτες χώρες δεν υπέβαλαν στην Επιτροπή σχέδια παρακολούθησης ή παρουσίασαν ανεπαρκείς εγγυήσεις στον τομέα της παρακολούθησης των καταλοίπων για προϊόντα και είδη που δεν αναφέρονταν αρχικά στο παράρτημα της απόφασης 2000/159/ΕΚ. Αυτά τα προϊόντα και είδη ζώων πρέπει να διαγραφούν από το παράρτημα της απόφασης 2000/159/ΕΚ για τις χώρες αυτές.
(4) Επομένως, η απόφαση 2000/159/ΕΚ πρέπει να τροποποιηθεί ανάλογα.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2000/159/ΕΚ τροποποιείται όπως καθορίζεται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Ιουνίου 2003.

Labels: 17
5
0
6
15